
           Nr.23/181/2003

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru ratificarea Acordului de Comerţ Liber între România şi Republica Albania, semnat la Tirana la 21 februarie 2003, transmis cu adresa nr.545 din 11 septembrie 2003, înregistrată sub nr.23/181 din 11 septembrie 2003.



În raport de conţinutul şi obiectul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege pentru ratificarea Acordului de Comerţ Liber între România şi Republica Albania, semnat la Tirana la 21 februarie 2003



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond cu proiectul de Lege pentru ratificarea Acordului de Comerţ Liber între România şi Republica Albania, semnat la Tirana la 21 februarie 2003, transmis cu adresa nr.545 din 11 septembrie 2003, înregistrată sub nr.23/181 din 11 septembrie 2003.



Acest proiect de lege a fost adoptat de Senat în şedinţa din 4 septembrie 2003.



Cu adresa nr.802 din 29 mai 2003 Consiliul Legislativ a avizat favorabil proiectul de lege supus aprobării.



Cu avizul nr.33/545 din 16 septembrie 2003 Comisia pentru politică externă a avizat favorabil proiectul de lege în forma adoptată de Senat.

Proiectul de lege are ca obiect ratificarea Acordului intervenit între România şi Albania cu privire la Comerţul Liber între cele două ţări.



Principalul scop al acestui Acord este îmbunătăţirea condiţiilor concurenţiale pe piaţă pentru exportatorii din cele două ţări, la nivelul celor de care beneficiază exportatorii din ţările cu care au fost deja încheiate acorduri preferenţiale.



Acordul prevede crearea progresivă, în decursul unei perioade de tranziţie, care se va încheia la 1 ianuarie 2007, a unei zone de comerţ liber între cele două Părţi, cu respectarea prevederilor în materie ale Acordului General pentru Tarife şi Comerţ 1994 (GATT 1994) şi ale Acordului privind constituirea Organizaţiei Mondiale a Comerţului.



În textul acordului sunt cuprinse prevederi privind comerţul cu produse industriale, comerţul cu produse agricole, precum şi prevederi privind ajutorul  de stat, achiziţii publice, protecţia proprietăţii intelectuale şi protocolul privind regulile de origine a mărfurilor şi cooperare vamală.



Semnarea Acordului a avut loc la 21 februarie 2003, la Tirana în baza Memorandumului nr.20/ED din 22.01.2003.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 17 septembrie 2003.



La lucrările comisiei a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Mitu Adrian - subsecretar de stat în Ministerul economiei şi Comerţului.



După dezbateri s-a hotărât, cu unanimitate de voturi, ca proiectul de Lege pentru ratificarea Acordului de Comerţ Liber între România şi Republica Albania, semnat la Tirana la 21 februarie 2003, să fie supus spre dezbatere şi adoptare în plenul Camerei Deputaţilor în forma adoptată de Senat.



La lucrările comisiei au fost prezenţi 22 deputaţi din totalul de 25 de deputaţi membri ai comisiei.



În raport de obiectul şi conţinutul său, proiectul de lege face parte din categoria legilor ordinare.

                 PREŞEDINTE,                                       SECRETAR,

                  István Antal                                          Aurelia Vasile

Consilier,

Viorela Gondoş

